

PRIEDAI

**I PRIEDAS. GAMTINIŲ DUJŲ KAINOS**

Šiame priede išdėstyta statistinių duomenų apie gamtinių dujų kainas namų ūkių ir galutiniams ne namų ūkių vartotojams rinkimo ir rengimo metodika.

**1. Kainos**

Praneštinos kainos – tai kainos, taikomos namų ūkių ir galutiniams ne namų ūkių vartotojams, savo reikmėms perkantiems dujotiekiais tiekiamas gamtines dujas.

**2. Gamtinės dujos**

Gamtinės dujos apima gamtines dujas ir kitą dujinį kurą, perdavimo ir skirstymo tinkle sumaišytą su gamtinėmis dujomis, kaip antai biodujomis. Kitas dujinis kuras, kuris specialiais tinklais skirstomas nesumaišytas su gamtinėmis dujomis (pvz., dujų gamyklų dujos, koksavimo dujos, aukštakrosnės dujos ir biodujos), neapimamas.

**3. Vienetai, apie kuriuos pranešama**

Duomenys turi apimti visus namų ūkių ir galutinius ne namų ūkių gamtinių dujų vartotojus, tačiau turi neapimti vartotojų, kurie dujas naudoja tik:

* elektros energijai gaminti jėgainėse arba bendros šilumos ir elektros energijos gamybos jėgainėse arba
* ne energetikos tikslais (pvz., chemijos pramonėje).

**4. Matavimo vienetai**

Praneštinos kainos yra vidutinės nacionalinės kainos namų ūkių ir galutiniams ne namų ūkių vartotojams.

Kainos turi būti nurodomos nacionaline valiuta (nurodoma suma, kurią reikia mokėti už gigadžaulio energijos kiekio pagaminimą). Sunaudotas energijos vienetas matuotinas remiantis viršutiniu šilumingumu.

Turi būti nustatomos svertinės kainos, atsižvelgiant į gamtinių dujų tiekimo įmonių rinkos dalį kiekvienoje suvartojimo grupėje. Jeigu neįmanoma apskaičiuoti vidutinių svertinių kainų, gali būti pateikiamas aritmetinis kainų vidurkis. Bet kuriuo atveju duomenys turi apimti reprezentatyvią nacionalinės rinkos dalį.

**5. Suvartojimo grupės**

Praneštinos kainos turi būti grindžiamos tipinių metinių gamtinių dujų suvartojimo grupių sistema.

a) Namų ūkių vartotojams taikomos šios grupės:

|  |  |  |
| --- | --- | --- |
| Suvartojimo grupė | Metinis suvartojamas gamtinių dujų kiekis (GJ) | |
|  | Mažiausias | Didžiausias |
| D1 grupė |  | <20 |
| D2 grupė | ≥20 | <200 |
| D3 grupė | ≥200 |  |

b) Galutiniams ne namų ūkių vartotojams taikomos šios grupės:

|  |  |  |
| --- | --- | --- |
| Suvartojimo grupė | Metinis suvartojamas gamtinių dujų kiekis (GJ) | |
|  | Mažiausias | Didžiausias |
| I1 grupė |  | <1 000 |
| I2 grupė | ≥1 000 | <10 000 |
| I3 grupė | ≥10 000 | <100 000 |
| I4 grupė | ≥100 000 | <1 000 000 |
| I5 grupė | ≥1 000 000 | <4 000 000 |
| I6 grupė | ≥4 000 000 |  |

**6. Išsamumas**

Nagrinėjamos kainos turi apimti visus mokėtinus mokesčius: tinklo mokesčius, prie kurių pridedamas mokestis už sunaudotą energiją ir iš kurių atimamos visos grąžinamos permokos arba priemokos, ir prie kurių pridedamos bet kokios kitos išlaidos (pvz., skaitiklių nuomos įmokos, abonentiniai mokesčiai). Pradiniai prijungimo mokesčiai nėra apimami.

Turi būti pateikiami išsamūs duomenys, kaip nurodyta toliau.

*a) Reikalaujamas komponentų ir subkomponentų išsamumas*

Turi būti pateikiamos **į tris pagrindinius komponentus** ir atskirus subkomponentus suskirstytos kainos.

Galutinė gamtinių dujų kaina vartotojams pagal suvartojimo grupę yra **trijų pagrindinių komponentų** suma: energijos ir tiekimo komponento, tinklo komponento (perdavimo ir skirstymo) bei komponento, kurį sudaro mokesčiai, rinkliavos, įmokos ir išlaidos.

|  |  |
| --- | --- |
| Komponentas ir  *subkomponentas* | Aprašymas |
| **Energija ir tiekimas** | Šis komponentas turi apimti gamtinių dujų kainą, kurią moka tiekėjas, arba gamtinių dujų kainą įleidimo į perdavimo sistemą punkte, įskaitant, jei taikoma, saugojimo sąnaudas ir sąnaudas, susijusias su gamtinių dujų pardavimu galutiniams vartotojams. |
| **Tinklas** | Tinklo kaina turi apimti šias sąnaudas: perdavimo ir skirstymo tarifus, perdavimo ir skirstymo nuostolius, tinklo sąnaudas, vartotojų aptarnavimo sąnaudas, sistemos priežiūros sąnaudas, skaitiklių nuomos ir skaitiklių rodmenų nuskaitymo sąnaudas. |
| *Subkomponentas* | Tinklo komponentas turi būti padalytas į perdavimo sąnaudas ir skirstymo tinklų sąnaudas, kaip nurodyta toliau: |
|  | 1. Bendra vidutinė santykinė perdavimo sąnaudų dalis (apskaičiuota kaip visų tinklo sąnaudų procentinė dalis ir grindžiama suvartojimo grupėmis, nurodytomis 5 punkte). |
|  | 2. Bendra vidutinė santykinė skirstymo sąnaudų dalis (apskaičiuota kaip visų tinklo sąnaudų procentinė dalis ir grindžiama suvartojimo grupėmis, nurodytomis 5 punkte). |
| **Mokesčiai, įmokos, rinkliavos ir išlaidos** | Šis komponentas yra visų toliau išvardytų subkomponentų (mokesčių, įmokų, rinkliavų ir išlaidų) suma. |
| *Subkomponentai* | Toliau nurodyti subkomponentai praneštini atskirai pagal kiekvieną 5 punkte nurodytą suvartojimo grupę. |
| 1. Pridėtinės vertės mokestis, kaip apibūdinta Tarybos direktyvoje 2006/112/EB[[1]](#footnote-1) dėl pridėtinės vertės mokesčio bendros sistemos. |
| 2. Mokesčiai, įmokos, rinkliavos ar išlaidos, susijusios su skatinimu naudoti atsinaujinančiuosius energijos šaltinius, energijos vartojimo efektyvumo didinimu ir bendros šilumos ir elektros energijos gamybos skatinimu. |
| 3. Mokesčiai, įmokos, rinkliavos arba išlaidos, susijusios su strateginėmis atsargomis, mokėjimais už pajėgumus ir energetiniu saugumu; dujų skirstymo mokesčiai; neatgaunamos sąnaudos ir rinkliavos, kuriomis finansuojamos energetikos reguliavimo institucijos arba rinkos dalyviai. |
|  | 4. Mokesčiai, įmokos, rinkliavos ar išlaidos, susijusios su oro kokybe ir aplinkos apsauga; CO2 arba kitų šiltnamio efektą sukeliančių dujų emisijų mokesčiai. |
|  | 5. Visi kiti mokesčiai, įmokos, rinkliavos ar išlaidos, nepatenkančios į nė vieną iš pirmiau nurodytų keturių kategorijų: pagalba centralizuotam šilumos tiekimui; vietos ar regioniniai mokesčiai; mokesčiai už tiekimą atokioje zonoje; koncesijos mokesčiai, susiję su licencijomis, taip pat mokesčiai už tinklams ir kitiems įrenginiams naudojamą žemę arba valstybinę ar privačią nuosavybę. |

*b) Išsamumas, atsižvelgiant į apmokestinimą*

Kainų duomenys turi būti suskirstyti į šiuos **tris lygmenis**:

|  |  |
| --- | --- |
| Lygmuo | Aprašymas |
| **Kainos be visų mokesčių, įmokų, rinkliavų ir išlaidų** | Šis kainų lygmuo apima tik energijos ir tiekimo komponentą bei tinklo komponentą. |
| **Kainos be pridėtinės vertės mokesčio (PVM) ir kitų susigrąžinamų mokesčių** | Šis kainų lygmuo apima energijos ir tiekimo komponentą, tinklo komponentą ir mokesčius, įmokas, rinkliavas bei išlaidas, laikomas nesusigrąžinamomis galutiniams ne namų ūkių vartotojams. Namų ūkių vartotojų atveju šis kainų lygmuo apima energijos ir tinklo komponentus ir mokesčius, įmokas, rinkliavas bei išlaidas, tačiau neapima PVM. |
| **Kainos, apimančios visus mokesčius** | Šis kainų lygmuo apima energijos ir tiekimo komponentą, tinklo komponentą ir visus susigrąžinamus ir nesusigrąžinamus mokesčius, įmokas, rinkliavas ir išlaidas. |

**7. Suvartojami kiekiai**

Valstybės narės privalo perduoti informaciją apie santykinę gamtinių dujų dalį kiekvienoje suvartojimo grupėje, remdamosi bendru kiekiu, su kuriuo susijusios kainos.

Metiniai suvartojami kiekiai, susiję su kiekviena suvartojimo grupe, praneštini kartą per metus tuo pačiu metu, kuriuo pranešami antro pusmečio kainų duomenys.

Duomenys turi būti ne senesni kaip dvejų metų.

**II PRIEDAS. ELEKTROS ENERGIJOS KAINOS**

Šiame priede išdėstyta statistinių duomenų apie elektros energijos kainas namų ūkių ir galutiniams ne namų ūkių vartotojams rinkimo ir rengimo metodika.

**1. Kainos**

Praneštinos kainos – tai kainos, taikomos namų ūkių ir galutiniams ne namų ūkių vartotojams, savo reikmėms perkantiems elektros energiją.

**2. Vienetai, apie kuriuos pranešama**

Duomenys turi apimti visus namų ūkių ir galutinius ne namų ūkių elektros energijos vartotojus, tačiau neturi apimti gamintojų savoms reikmėms pagamintos ir sunaudotos elektros energijos.

**3. Matavimo vienetas**

Praneštinos kainos yra vidutinės nacionalinės kainos namų ūkių ir galutiniams ne namų ūkių vartotojams.   
   
Kainos turi būti nurodomos nacionaline valiuta (nurodoma suma už kilovatvalandę, kWh).

Turi būti nustatomos svertinės kainos, atsižvelgiant į elektros energijos tiekimo įmonių rinkos dalį kiekvienoje suvartojimo grupėje. Jeigu neįmanoma apskaičiuoti vidutinių svertinių kainų, gali būti pateikiamas aritmetinis kainų vidurkis. Bet kuriuo atveju duomenys turi apimti reprezentatyvią nacionalinės rinkos dalį.

**4. Suvartojimo grupės**

Praneštinos kainos turi būti grindžiamos tipinių metinių elektros energijos suvartojimo grupių sistema.

a) Namų ūkių vartotojams taikomos šios grupės:

|  |  |  |
| --- | --- | --- |
| Suvartojimo grupė | Per metus suvartojamas elektros energijos kiekis (kWh) | |
| Mažiausias | Didžiausias |
| DA grupė |  | <1 000 |
| DB grupė | ≥1 000 | <2 500 |
| DC grupė | ≥2 500 | <5 000 |
| DD grupė | ≥5 000 | <15 000 |
| DE grupė | ≥15 000 |  |

b) Galutiniams ne namų ūkių vartotojams taikomos šios grupės:

|  |  |  |
| --- | --- | --- |
| Suvartojimo grupė | Metinis elektros energijos suvartojimas (MWh) | |
| Mažiausias | Didžiausias |
| IA grupė |  | <20 |
| IB grupė | ≥20 | <500 |
| IC grupė | ≥500 | <2 000 |
| ID grupė | ≥2 000 | <20 000 |
| IE grupė | ≥20 000 | <70 000 |
| IF grupė | ≥70 000 | <150 000 |
| IG grupė | ≥150 000 |  |

**5. Išsamumas**

Nagrinėjamos kainos turi apimti visus mokėtinus mokesčius: tinklo mokesčius, prie kurių pridedamas mokestis už sunaudotą energiją, iš kurių atimamos visos grąžinamos permokos arba priemokos, ir prie kurių pridedami kiti mokesčiai (pvz., skaitiklių nuomos, abonentiniai mokesčiai). Pradiniai prijungimo mokesčiai nėra apimami.

Turi būti pateikiami išsamūs duomenys, kaip nurodyta toliau.

*a) Reikalaujamas komponentų ir subkomponentų išsamumas*

Pateiktos kainos suskirstytinos **į tris pagrindinius komponentus** ir atskirus subkomponentus.

Elektros energijos kaina galutiniams vartotojams pagal suvartojimo grupę yra **trijų pagrindinių komponentų** suma: energijos ir tiekimo komponento, tinklo komponento (perdavimo ir skirstymo) bei komponento, kurį sudaro mokesčiai, rinkliavos, įmokos ir išlaidos.

|  |  |
| --- | --- |
| Komponentas ir  *subkomponentas* | Aprašymas |
| **Energija ir tiekimas** | Šis komponentas turi apimti šias sąnaudas: gamybos, agregavimo, balansavimo energijos, elektros energijos tiekimo sąnaudas, paslaugų teikimo vartotojams, vartotojų aptarnavimo ir kitas tiekimo sąnaudas. |
| **Tinklas** | Tinklo kaina turi apimti šias sąnaudas: perdavimo ir skirstymo tarifus, perdavimo ir skirstymo nuostolius, tinklo sąnaudas, vartotojų aptarnavimo sąnaudas, sistemos priežiūros sąnaudas, skaitiklių nuomos ir skaitiklių rodmenų nuskaitymo sąnaudas. |
| *Subkomponentas* | Tinklo komponentas turi būti padalytas į perdavimo ir skirstymo tinklų sąnaudas, kaip nurodyta toliau: |
|  | 1. Bendra vidutinė santykinė perdavimo sąnaudų dalis (apskaičiuota kaip visų tinklo sąnaudų procentinė dalis ir grindžiama suvartojimo grupėmis, nurodytomis 4 punkte). |
|  | 2. Bendra vidutinė santykinė skirstymo sąnaudų dalis (apskaičiuota kaip visų tinklo sąnaudų procentinė dalis ir grindžiama suvartojimo grupėmis, nurodytomis 4 punkte). |
| **Mokesčiai, įmokos, rinkliavos ir išlaidos** | Šis komponentas yra visų toliau išvardytų mokesčių, įmokų, rinkliavų ir išlaidų suma. |
| *Subkomponentas* | Toliau nurodyti subkomponentai praneštini atskirai pagal kiekvieną 4 punkte nurodytą suvartojimo grupę. |
|  | 1. Pridėtinės vertės mokestis, kaip nurodyta Tarybos direktyvoje 2006/112/EB dėl pridėtinės vertės mokesčio bendros sistemos. |
|  | 2. Mokesčiai, įmokos, rinkliavos ar išlaidos, susijusios su skatinimu naudoti atsinaujinančiuosius energijos šaltinius, energijos vartojimo efektyvumo didinimu ir bendros šilumos ir elektros energijos gamybos skatinimu. |
|  | 3. Mokesčiai, įmokos, rinkliavos arba išlaidos, susijusios su mokėjimais už pajėgumus, energetiniu saugumu ir gamybos pakankamumu; anglies pramonės restruktūrizavimo mokesčiai; elektros skirstymo mokesčiai. Neatgaunamos sąnaudos ir rinkliavos, kuriomis finansuojamos energetikos reguliavimo institucijos arba rinkos dalyviai. |
|  | 4. Mokesčiai, įmokos, rinkliavos ar išlaidos, susijusios su oro kokybe ir aplinkos apsaugos tikslais, CO2 arba kitų šiltnamio efektą sukeliančių dujų emisijomis. |
|  | 5. Mokesčiai, įmokos, rinkliavos ar išlaidos, susijusios su branduoliniu sektoriumi, įskaitant branduolinių įrenginių eksploatavimo nutraukimą, patikrinimus ir mokesčius už branduolinės energetikos objektus. |
|  | 6. Visi kiti mokesčiai, įmokos, rinkliavos ar išlaidos, nepatenkančios į nė vieną iš pirmiau nurodytų penkių kategorijų: pagalba centralizuotam šilumos tiekimui; vietos ar regioniniai mokesčiai; mokesčiai už tiekimą atokioje zonoje; koncesijos mokesčiai, susiję su licencijomis, taip pat mokesčiai už tinklams ir kitiems įrenginiams naudojamą žemę arba valstybinę ar privačią nuosavybę. |

*b) Išsamumas, atsižvelgiant į apmokestinimą*

Kainų duomenys turi būti suskirstyti į šiuos **tris lygmenis**:

|  |  |
| --- | --- |
| Lygmuo | Aprašymas |
| **Kainos be visų mokesčių, įmokų, rinkliavų ir išlaidų** | Šis kainų lygmuo apima tik energijos ir tiekimo komponentą bei tinklo komponentą. |
| **Kainos be pridėtinės vertės mokesčio (PVM) ir kitų susigrąžinamų mokesčių** | Šis kainų lygmuo apima energijos ir tiekimo komponentą, tinklo komponentą ir mokesčius, įmokas, rinkliavas bei išlaidas, laikomas nesusigrąžinamomis galutiniams ne namų ūkių vartotojams. Namų ūkių vartotojų atveju šis kainų lygmuo apima energijos ir tinklo komponentus ir mokesčius, įmokas, rinkliavas bei išlaidas, tačiau neapima PVM. |
| **Kainos, apimančios visus mokesčius** | Šis kainų lygmuo apima energijos ir tiekimo komponentą, tinklo komponentą ir visus susigrąžinamus ir nesusigrąžinamus mokesčius, įmokas, rinkliavas ir išlaidas. |

**6. Suvartojami kiekiai**

Valstybės narės privalo perduoti informaciją apie santykinę elektros energijos dalį kiekvienoje suvartojimo grupėje, remdamosi bendru kiekiu, su kuriuo susijusios kainos.

Metiniai suvartojami kiekiai, susiję su kiekviena suvartojimo grupe, praneštini kartą per metus tuo pačiu metu, kuriuo pranešami antro pusmečio kainų duomenys.

Duomenys turi būti ne senesni kaip dvejų metų.

1. 2006 m. lapkričio 28 d. Tarybos direktyva 2006/112/EB dėl pridėtinės vertės mokesčio bendros sistemos (OL L 347/1, 2006 12 11, p. 1). [↑](#footnote-ref-1)